A "Hannover" a doggerbanki csata idején (1915. január 24.) kihajózott a csatacirkálók megsegítésére, de hamar visszarendelték. Április 17-18-án a Swarte-padnál biztosította a II. felderítőcsoport "(Aufklärungsgruppe II)" aknarakó műveleteit, április 21-22-én a Dogger-padhoz tett újabb előretörés következett. Május 16-án Kielbe hajózott, hogy az egyik ágyúját kicseréljék, majd június 28-án ismét visszatért ide, hogy a kazánjait átalakíthassák oly módon, hogy a szénhez olajt is adagolhassanak a teljesítmény fokozásához. Az átalakításokkal július 12-re végeztek. Szeptember 11-12-én a II. felderítőcsoport ismét aknatelepítést végzett a Swarte-padnál a "Hannover" és a II. csatahajóraj biztosítása mellett, amit október 23-24-én a flotta újabb előretörése követett. Az 1916. március 5-7-ei előretörés alkalmával egysége a Német-öbölben maradt felkészülten arra, hogy szükség esetén a kihajózzon a főerők támogatására. Az április 24-25-ei Yarmouth és Lowestoft elleni rajtaütés alkalmával már ismét a flottával tartottak. A hadművelet során a "Seydlitz" csatacirkálót megrongálta egy brit akna, ami miatt vissza kellett fordulnia. A látási viszonyok rosszak voltak és ezért a hadműveletet lefújták még mielőtt a britek válaszlépéseket tehettek volna.